40. ΑΠΟΦΑΣΙΣ ΥΠΟΥΡΓΟΥ ΕΞΩΤΕΡΙΚΩΝ Αριθ.35108 της 8 Μαΐου/27 Ιουν.1970 (ΦΕΚ Β'440) Περί καθορισμού κριτηρίων χαρακτηρισμού απόρων κοινοτήτων δια το έτος 1970. Έχοντες υπ' όψιν: 1.Τας διατάξεις του άρθρ.37 παρ.2 εδάφ.γ' του Ν.Δ.4260/62, καθ' ας, το επί τη βάσει του εδαφίου τούτου διανεμητέον ποσόν εκ 45.000.000 δραχμών, κατανέμεται κατ' ισομοιρίαν μεταξύ των κοινοτήτων εκείνων, αίτινες ήθελον χαρακτηρισθή ως άποροι, κατόπιν κανονιστικής αποφάσεως ημών, καθοριζούσης τα γενικά κριτήρια της απορίας, επί τη βάσει του ύψους των τακτικών εσόδων του. 2.Τας υπό των Νομαρχιών, κατόπιν της υπ' αριθ.3605/15.1.70, γενικής διαταγής υπ' αριθ.12, υποβληθείσας καταστάσεις εμφαινούσας τας κοινότητας, αίτινες επραγματοποίησαν τακτικά έσοδα κατά το έτος 1968 μέχρι ποσού δραχ. 60.000. 3.Ότι κοινότητές τινες, ων ο πληθυσμός λόγω ιδιαζουσών συνθηκών, μετακινείται κατά την χειμερινήν περίοδον, απεγράφησαν κατά την διενεργηθείσαν κατά το έτος 1961 επίσημον γενικήν απογραφήν με πληθυσμόν κατά πολύ μικρότερον του, πράγματι, οικούντος εις αυτάς, εις τρόπον, ώστε η προς αυτάς κατανομή επί τη βάσει των κριτηρίων του εδαφ. ε' της παρ.2 του άρθρ.37 του Ν.Δ.4260/62, να αντιπροσωπεύη ασήμαντον ποσοστόν, έναντι του ποσού όπερ, πράγματι έδει να αποδοθή εις αυτάς, αποφασίζομεν: Χαρακτηρίζομεν ως απόρους κοινότητας δια το έτος 1970, προς κατανομήν της κατά τας προμνησθείσας διατάξεις, τακτικής ετησίας επιχορηγήσεως του Κράτους, εκείνας αίτινες, α)επραγματοποίησαν τακτικά έσοδα, κατά το έτος 1968, μέχρι ποσού των 45.000 δραχμών ή β)απεγράφησαν κατά την επίσημον απογραφήν του έτους 1961 με πληθυσμόν ελάσσονα των 100 κατοίκων. Η παρούσα δημοσιευθήτω δια της Εφημερίδος της Κυβερνήσεως. 